Lugambulans vir GP sloer oor tenderproblemeFoto bloot ter illustrasie. (Foto: Ben Wicks/Unsplash) Meer as ŉ jaar nadat die Gautengse departement van gesondheid ŉ tender goedgekeur het vir dié provinsie om ŉ lugambulans te bekom, sloer die proses steeds weens “onreëlmatighede met die tenderproses”. Die DA sê die vertragings in die verkryging van ŉ lugambulans knou pasiënte se kanse op oorlewing. Luidens ŉ skriftelike antwoord op die DA se vrae in die provinsiale wetgewer, sê die Gautengse LUR van gesondheid, Nomantu Nkomo-Ralehoko, die tender vir ŉ lugambulans is in Februarie verlede jaar toegeken. Die kontrak is egter nog nie afgehandel nie omdat die ouditeur-generaal onreëlmatighede met die tenderproses opgemerk het. Dit kan dus eers voortgaan sodra die diensvlakooreenkoms gefinaliseer en die ouditnavrae opgelos is. Volgens die LUR beteken die vertraging “daar is geen voldoende, tydige reaksie vir noodbehandeling en vervoer na die naaste mediese fasiliteit” vir Jan Alleman nie. Jack Bloom, die DA se woordvoerder oor gesondheid in Gauteng, sê dit is betreurenswaardig dat pasiënte wat kritiek beseer is dalk kan sterf omdat daar nie ŉ openbare lugambulans is om hulle vinnig by ŉ hospitaal te kry nie. “My raming is dat ongeveer 100 pasiënte per jaar by ŉ openbare lugambulansdiens sal baat,” sê hy. “Dit sluit diegene in met ruggraat- en kopbeserings, slagoffers wat erge brandwonde opgedoen of byna verdrink het en selfs diegene wat asemnood ervaar of ŉ elektriese skok opgedoen het. Dít is alles gevalle waar tyd van uiterste belang is.” Bloom meen dat die departement se ondoeltreffendheid die lewe van pasiënte wat nie private gesondheidsorg kan bekostig nie, negatief raak. Die departement het intussen egter gesê dat hy die gebrek aan mediese lugvervoer probeer versag deur sy intensiewesorg-ambulanseenhede uit te brei.